ŽEMYNA

Mūsų padavimuose ir kasdieninėje veikloje

Žvilgtelėkime į Kauno miesto ugdymo įstaigų sąvadą... Dešimtys darželių, mokyklų pavadinti nuostabiausiais vardais. Neabejojama, kad daugelis bendruomenių, siekdami šiais vardais „pasikrikštyti“ įstaigas daug nesusimąstė apie to vardo gilumines šaknis, kas tą vardą ir bendruomenės veiklą sieja. Gražu - ir viskas. Arba to vardo ir bendruomenės tikslų vienovę apibūdina tik keliais sakiniais. Tačiau to negalima pasakyti apie mūsų bendruomenę. Pasirinkdama ŽEMYNOS vardą, ji kartu ir įsipareigojo įgyvendinti šios Žemės deivės priesakus. Žemyną žmonės tapatino su moterimi, kuri gimdo viską, kas gyva, kas auga, žaliuoja, žydi ir klesti, o mūsų bendruomenės tikslas - išauginti, išauklėti gyvenimo pirmuosius žingsnius žengiantį mažylį sveiku, stipriu, doru ir sąžiningu piliečiu.

Dar kartą pažvelkime į praeitį. Prisiminkime, kokią didelę įtaką mūsų seneliams, proseneliams turėjo tikėjimas Žemės deive.

Labai seniais laikais žmonės Žemyną pagerbdavo kovo 25 dieną. Jų įsitikinimu būtent šią dieną ji atsibunda ir prisikelia naujam gyvenimui. Žemynai skirtą dieną iš rupių miltų būdavo kepemos bandelės, jas apkaišiodavo žolynais ir dėliodavo ant tvoros kampų, tuo tarsi apibrėždami savo žemės ribas. Taigi Žemyna gali būti suvokiama ir kaip sodybos, namų žemės deivė.

Kiekvienas žemės darbas taip pat būdavo pradedamas auka Žemynai. Dar ir naujaisiais krikščioniškaisiais laikais gyvavo paprotys po statomo namo pamatais padėti duonos, žilvičio ar kadagio šakų, kad tame name gyvenimas tekėtu ramiai, žmonės būtų laimingi. O versdami pirmąją arimo vagą senovės lietuviai apardavo duonos kepalą ar nuliedavo iš kaušelio alaus.

Pagarbą, meilę Žemynai žmonės rodė ir bučiuodami žemę šiokiomis dienomis bei ypatingomis progomis. Pvz., nuotaka, palikdama tėvų namus, pabučiuodavo pastalės žemę ir visus keturis stalo kampus tardama: „Sudie, Juodoji Žemele, mano nešiotojėle! Bėginėjau maža būdama, bučiavau tave rytas vakarėlis“.

Žemės pabučiavimas buvo neginčijamas teisybės paliudijimas, nes žemės akivaizdoje niekas nedrįsdavo meluoti. O žemę įžeidus, Žemynos pyktis dažniausiai pasireikšdavo „piktųjų“ gyvačių pavidalu. Pasakojama, kad viename kaime žemdirbys, neturįs įpročio garbinti dievų, išsinuomojo pas dievobaimingą žmogų lauką, kurį apsėjo javais, o kai nuėmęs derlių parsivežė į klojimą, pamatė, jog ten knibžda daugybė gyvačių. Kaimo išminčius jam pasakė, kad tai įvykę dėl to, kad žemės, kurią sėjo, nepagerbė tinkama dovana. Todėl jam buvo liepta truputį parsivežtų javų išbarstyti po lauką. Tai padarius, gyvatės išnyko.

Žemynos šaukdavosi ir susirgus ar įkirtus gyvatei. Užkalbėjime nuo gyvatės į Žemynėlę kreipiamasi taip: „Žemenėle Motelėle, kur buvai, ten būk!” arba “Žeme, žeminga, mums gėrybė, jai blogybė”.

Buvo tikima neišsenkančiu žemės gyvybingumu. Žmogus, palietęs ją, esą įgauna nepaprastos gyvybinės galios. Matyt, todėl ir ką tik gimusį vaikelį pirmiausia paguldydavo ant žemės, kad jis užaugtų stiprus ir tvirtas, kad sugebėtų pakelti gyvenimo sunkumus. Tikėjimas žemės galia lėmė didelę pagarbą deivei Žemynai. Žmonėms ji buvo motina maitintoja, žemelė motulė, teikianti visokią naudą: globojanti, mylinti, o baudžianti - tik teisingai, todėl vadinama švelniai ir meiliai- Žemenėle, Žemelėle, Metelėle, Žemyte, Žemele.

Mitologinė sąmonė ją suvokė lyg moterį, išgyvenančią visus moterystės etapus - pastojančią, apsunkstančią, gimdančią, tapusią motina. O perėjimus iš vieno etapo į kitą atliepianti pati gamta, kiekvienu metų laiku keičianti savo apdarus.

Taigi, pritardami senoliams, kovo 25-ąją sulaukiame gandro, ant sparnų atnešančio pavasarį. Semiamės gyvybingumo iš žemės ir prisimename lietuviškąją Demetrą - deivę Žemyną, dar vadinamą Juodąja tetule, kurios rytas - raudonasis vyras, diena - baltasis vyras, naktis - juodasis vyras. Marškiniai - beržynas, plaukai - kviečių laukas, blakstienos - suarta dirva, prijuostė - gėlėta pieva, juosta - vaivorykštė, o akys - du ežerai.

... o gyvenimui ruošdami vaikučius, stengiamės pateisinti garbingą ŽEMYNOS vardą.